ราคาทองปิดลดลง 4.40 ดอลล์
สัญญาทองคำตลาดนิวยอร์กปิดร่วงลดลง4.40 ดอลล์ ปิดที่ 1,666.90 ดอลลาร์/ออนซ์ข้อมูลเศรษฐกิจสดใสถ่วง
9 ก.พ. 2556

สัญญาทองคำตลาดนิวยอร์กปิดร่วงลดลง4.40 ดอลล์ ปิดที่ 1,666.90 ดอลลาร์/ออนซ์ข้อมูลเศรษฐกิจสดใสถ่วง
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 4.40 ดอลลาร์ หรือ 0.3% ปิดที่ 1,666.90 ดอลลาร์/ออนซ์ ซึ่งเป็นระดับต่ำสุดนับตั้งแต่วันที่ 31 ม.ค. โดยราคาเคลื่อนไหวอยู่ในกรอบแคบๆไม่ถึง 9 ดอลลาร์ ระหว่าง 1665.80 - 1674.30 ดอลลาร์ สำหรับตลอดสัปดาห์ สัญญาทองคำลดลง 0.2% 
ทั้งนี้ นับตั้งแต่ปี 2556 เปิดฉากมานี้ ราคาทองคำปรับตัวลดลงไปแล้ว 0.3% เนื่องจากเศรษฐกิจโลกที่ส่งสัญญาณฟื้นตัวได้จำกัดแรงซื้อ โดยในวันศุกร์บรรดาประเทศเศรษฐกิจรายใหญ่ของโลกได้เปิดเผยข้อมูลการค้าที่ปรับตัวดีขึ้น ส่งผลให้นักลงทุนพากันหันไปซื้อสินทรัพย์ที่เสี่ยงกว่าอย่างหุ้น แทนทองคำ 
นักวิเคราะห์กล่าวว่า ยอดขาดดุลการค้าของสหรัฐที่หดตัวลง ซึ่งนับเป็นสัญญาณบวกสำหรับเศรษฐกิจนั้น ส่งผลดีต่อตลาดหุ้น แต่ในทางกลับกันก็สร้างแรงกดดันให้กับสินค้าโภคภัณฑ์ที่มีความเสี่ยงต่ำกว่า อย่างเช่นทองคำ โดยนักวิเคราะห์ต่างเชื่อว่า ดัชนี S&amp;P 500 ที่ปรับตัวสูงขึ้นเหนือระดับ 1,500 จุดจะเป็นแรงกระตุ้นให้นักลงทุนผละจากตลาดทองและพันธบัตร และแห่กันเข้าไปลงทุนในตลาดหุ้นอย่างต่อเนื่อง
วานนี้ กระทรวงพาณิชย์สหรัฐเปิดเผยว่า ยอดขาดดุลการค้าของสหรัฐร่วงลงเกือบ 21% ในเดือนธ.ค. สู่ระดับต่ำสุดในรอบ 2 ปี ด้านกรมศุลการกรจีนรายงานยอดส่งออกและนำเข้าที่ขยายตัวแข็งแกร่งเกินคาดในเดือนม.ค. ส่วนสำนักงานสถิติแห่งชาติของเยอรมนีเผยมูลค่าการส่งออกที่ทะยานขึ้นแซงหน้าการนำเข้าในปี 2555 ส่งผลให้เยอรมนีมียอดเกินดุลการค้าในปีที่แล้วที่ 1.881 แสนล้านยูโร ซึ่งสูงสุดเป็นอันดับ 2 ที่เคยทำไว้ในรอบ 60 ปี